Lambang sing dirancang ing taun 1530 iku arupa tamèng sing dibagi dadi papat. Ing bagéyan tengen dhuwur ana gambaré garudha Silesia sing asalé saka simbul wangsa Piast Silesia. Garudha iki awerna ireng lan ing tengahé ana wulan sabit. Ing tengah wulan sabit iki ana pahésan salib cilik. Banjur bagéyan kiwa dhuwur ana gambaré singa nganggo makutha sing simbul Karaton Bohemia (Ceko). Amarga kutha Wrocław wiwit taun 1336 dikuwasani Bohemia. Banjur ing tengahé ana bundheran lan ing jeroné ana gambaré sirah Santo Yohanes Pambaptis sing nglambangaké santo pangraksa kutha iki. Banjur ing bagéyan kiwa ngisor ana tulisan huruf W sing nglambangaké jeneng kutha Wrocław ing basa Latin Wratislavia lan jenengé Wrocislaw, sing miturut legéndha ngedegaké kutha iki. Banjur ing bagéyan tengen ngisor ana gambaré Santo Yohanes sang Panginjil.